钦定古今图书集成/明伦汇编/闺媛典/第028卷 > 司徒袁公夫人马氏灵表 前人
## 钦定古今图书集成/明伦汇编/闺媛典/第028卷 > 司徒袁公夫人马氏灵表 前人

维光和七年，司徒袁公夫人马氏薨。其十一月，葬哀
子懿达。仁达衔恤哀痛，靡所写怀。乃撰录母氏之德
履，示公之门人，睹文感义，采石于南山，谘之群儒，假
贞石以书焉。夫人右扶风平陵人也。曾祖中水侯，祖
将作大匠。考南郡太守、中水侯，弟伏波将军。女在淑
媛，作合孝明，诞生孝章，婚姻帝室，世为名族。夫人生
应灵和，德精性妙，角犀丰盈，实有伟表，温慈惠爱，慎
而寡言。幼从师氏“四礼”之教，早达窈窕德象之仪。及
笄求匹明哲，供治妇业，孝敬婉娈，毕力中馈，后生仰
则，以为模宪。自公历据王官，至宰相。夫人克营家道，
扶翼政事，聪明达乎中外，隐括及乎无方，不出其机，
化导宣畅。童子无骄逸之尤，妇妾无舍力之愆，故能
穷生人之光宠，获福禄之丰报，朝春政于王室，躬桑茧于蚕宫。春秋六十有三，寝疾不永。懿等追想定省，
寻思髣髴，哀穷念极，不知所裁。乃申辞曰：
“于穆母氏，其德孔休，思齐先始，百行聿修，宣慈惠和，
恩泽并周，义方之训，如川之流，俾我小子，蒙昧以滮，
不享遐年，以永春秋，往而不返，潜沦大幽。”呜呼哀哉！
几筵虚设，帏帐空陈。品物犹在，不见其人。魂气飘飘，
焉所安神？兄弟何依？姊妹何亲？号咷“忉怛，曾不我闻。
吁嗟上天，何辜而然？伤逝不续，往者不旋。”